Ég kallaði þig hingað , ungi maður , til að biðja þig um liðveislu í smáfyrirtæki sem ég hef á prjónunum . Þetta er algert einkamál okkar tveggja . Þú lætur það ekki uppi við nokkra lifandi sál að viðlögðum ærumissi og atvinnu . Skilurðu það ? Já ég skil það og lofa að bregðast ekki trausti yðar . Gott og vel . Sjáðu til . Ég er með skip sem ég þarf að losna við . Ég er búinn að reyna að selja það , en það er svo úr sér gengið að enginn lítur við því . Það liggur á höfninni lon og don og er fyrir öðrum skipum sem leggja að landi . Ég er búinn að gera margar tilraunir til að losna við það , en allt árangurslaust . Það er óvátryggt svo ég fæ engar bætur fyrir þær skemmdir sem hafa orðið á því síðan ég keypti það . Satt að segja er það svo illa farið að engin vátryggingafélög fást til að tryggja . Það er að heita má gerónýtt . Þessvegna verð ég að losna við það eins fljótt og ég get . Það skapar mér óþörf útgjöld . Eina leiðin til að losna við það er að sökkva því , en það er ekki hægt hérna í höfninni eða útá firðinum afþví þar er of grunnt . Það verður að fara með skipið út fyrir fjarðarmynnið og sökkva því þar . Verkið er alveg hættulaust . Þú ferð með öðrum manni og þið hafið björgunarbát tilbúinn á þilfarinu . Strax og leki er kominn að skipinu getið þið róið í land og eruð úr hættu . Ég geng þannig frá öllum hnútum að engan geti sakað . En þú verður að vera þögull einsog gröfin . Fólkið hérna í plássinu getur tekið það illa upp ef skipi er sökkt rétt við fjarðarmynnið . Núnú , hvað segirðu við þessu ? Sveinn situr lamaður og starir á forstjórann augum sem í senn lýsa furðu og hrolli . Hann rifjar upp fyrir sér samræður bræðranna við tunnustaflana eina nótt ekki alls fyrir löngu og veit að Guðmundur Strútfells hefur ekki sagt honum allan sannleikann . En hvað getur hann gert ? Hann er bundinn loforði sínu við forstjórann og á engin úrræði afþví hann er á valdi hans . Hefur hann í rauninni nokkurntíma staðið jafnfjarri því marki að verða maður ?